OPDATERET: Danskerne kan ikke længere se Disney+ i 4K

Disney+ har endnu en gang forringet billedkvaliteten for danske abonnenter. Efter at Dolby Vision og 3D forsvandt i juni, har streamingtjenesten nu også lukket for 4K-opløsning og HDR10. Det betyder, at selv kunder med det dyreste Premium-abonnement må nøjes med almindelig HD-kvalitet – selv om pakken netop markedsføres med 4K UHD og HDR som nogle af sine vigtigste fordele.

Disney oplyser til Flatpanels.dk, at nedgraderingen skyldes en europæisk retskendelse, som påvirker den teknologi, selskabet bruger til at levere den højere billedkvalitet.

– Vi er skuffede og deler vores kunders frustration. Vi arbejder hårdt på at genoprette understøttelsen så hurtigt som muligt, lyder det fra The Walt Disney Company Nordic & Baltic.

Premium-prisen er ikke sat ned

Disney har ikke oplyst, hvornår 4K og HDR vender tilbage. Prisen på Premium-abonnementet er heller ikke blevet sat ned automatisk, selv om pakkens vigtigste billedfunktioner nu mangler.

Flere danske kunder har dog ifølge Flatpanels fået tilbudt kompensation efter selv at have kontaktet Disney+. Det tyder på, at man som betalende kunde aktivt skal klage for at få penge tilbage.

Baggrunden ser ud til at være en patentstrid mellem Disney og det amerikanske teknologiselskab InterDigital. Uanset årsagen er resultatet svært at forsvare over for forbrugerne: Disney sælger fortsat et Premium-abonnement, der lige nu ikke er særligt premium.

OPDATERING klokken 13:31: Disney+’s kommunikationsbureau har kontaktet os med følgende udtalelse fra Disney+:

“Vi har taget en alternativ teknologi i brug for at muliggøre 4K UHD og HDR efter en nylig retskendelse og er begyndt at genoprette understøttelsen af 4K UHD på Disney+ i Danmark. Der er visse enheder, hvor 4K UHD fortsat er utilgængeligt. Vi har forståelse for de gener, det måtte medføre, og vi arbejder på at udvide enhedsunderstøttelsen af 4K UHD og genoprette HDR så hurtigt som muligt.”

OPDATERET: Danskerne kan ikke længere se Disney+ i 4K