Nu har Disney+ igen hævet priserne

Er du Disney+-abonnent, skal du have lidt dybere lommer. For fjerde år i træk hæver Disney prisen på sin streamingtjeneste – og denne gang rammer det også danske kunder.

I USA hæves prisen fra 21. oktober: Et abonnement med reklamer stiger fra 10 til 12 dollars, mens den reklamefri version hopper fra 16 til 19 dollars. Det årlige abonnement ryger fra 160 til 190 dollars. Samtidig stiger priserne på Hulu, ESPN og Disneys samlede streamingpakker.

Men prisstigningerne er ikke kun et amerikansk fænomen. I Danmark er de nye priser allerede trådt i kraft. Et årsabonnementet på Disney+ Standard er steget fra 890 til 990 kroner. Betaler du i stedet på månedsbasis skal du slippe et tier mere hver måned – fra 89 til 99 kroner / måneden.

Endnu værre ser det ud, hvis du har hang til 4K, HDR og Dolby Atmos-lyd. Det kræver nemlig et Premium-abonnement, der stiger med 20 kroner om måneden. Fra 129 kroner til 149 kroner. Årsabonnementet stiger fra 1.290 kroner til 1.490 kroner.

Stigningen kommer midt i en storm af kritik, hvor Disney er blevet beskyldt for at knægte ytringsfriheden, efter at Jimmy Kimmel Live! midlertidigt blev taget af skærmen. Protester foran Disneys studier i Californien og boykotopfordringer på sociale medier har allerede skadet selskabet. At hæve priserne netop nu fremstår for mange kunder som decideret tonedøvt.

Fire år, fire prisstigninger

Disney+ har kun eksisteret siden 2019, men alligevel hæver selskabet prisen for fjerde år i træk. Senest steg prisen i oktober 2024, og året før var det samme historie. Denne konsekvente rytme af annonceringer i september og prisstigninger i oktober tyder på, at det er blevet fast strategi fra Disneys side.

Med stadig flere prisstigninger på tværs af streamingtjenester er det nu værd at overveje: Skal du beholde dit Disney+-abonnement, nedgradere til en billigere plan, eller tage en pause og spare pengene?

Nu har Disney+ igen hævet priserne