Alle LaLiga-kampe lander i dit Disney+ abonnement

Fra 2026/27-sæsonen kan danske Disney+-kunder streame samtlige LaLiga-kampe direkte i appen. Aftalen løber i fire sæsoner frem til og med 2029/30 og omfatter alle 380 ligakampe pr. sæson. Dermed bliver Disney+ et markant mere seriøst sportsprodukt i Danmark. Via ESPN på Disney+ får seerne adgang til spansk fodbold med klubber som Real Madrid, FC Barcelona og Atlético Madrid – og selvfølgelig de store opgør som El Clásico og Madrid-derbyet.

Ifølge Disney bliver kampene en del af kundernes eksisterende abonnement.

Mere sport i samme app

Aftalen kommer oven i Disneys eksisterende og kommende sportssatsning i Norden. Disney+ har allerede rettigheder til blandt andet Copa del Rey og UEFA Women’s Champions League, og fra 2027/28-sæsonen udvides fodboldpakken yderligere med UEFA-turneringer i Danmark og Sverige. Disney fremhæver selv, at kunderne får adgang til mere livefodbold uden at skulle købe et særskilt sportstillæg.

“LALIGA er elsket for sin intensitet, sine ikoniske klubber og geniale øjeblikke,” siger Karl Holmes, General Manager for Disney+ EMEA.

LaLiga-præsident Javier Tebas kalder aftalen “et stort skridt fremad for LALIGA i Norden” og peger på, at samarbejdet skal bringe spansk fodbold tættere på nye målgrupper.

Men streamingjunglen vokser

For fodboldfans er nyheden både god og irriterende. God, fordi alle LaLiga-kampe samles ét sted og indgår i det eksisterende Disney+-abonnement. Irriterende, fordi sportsrettighederne fortsætter med at flytte rundt mellem tjenester.

Vil man følge flere ligaer og turneringer, kræver det efterhånden et mindre abonnementsoverblik. Premier League, Champions League, dansk fodbold og nu LaLiga ligger ikke samme sted – og det gør det dyrere og mere besværligt for dem, der bare vil se bold.

LaLiga på Disney+ begynder med 2026/27-sæsonen.

Alle LaLiga-kampe lander i dit Disney+ abonnement